In nomine Domini nostri Jesu-Christi. Notum sit presentibus et futuris, quod ego Alanus, Dei gratia, Autissiodorensis episcopus, convocatis personis, scilicet Petro archidiacono, Guillelmo decano, Radulpho thesaurario, Stephano cantore, et ceteris canonicis Autissiod. ecclesie, ipsius utilitati et paci cupiens in posterum providere, dedi et concessi preposituram cum omni jure suo, totius capituli communitati post decessum Guidonis prepositi, sive morte, sive habitus mutatione, sive dignitatis promotione; ut post decessum meum singulis annis anniversarium meum faciant: hoc quoque canonici laudaverunt, et tam persone quam alii qui adfuerunt, se bona fide servaturos, et ulterius prepositum non electuros juraverunt. Accraantavi etiam in capitulo canonicis, et in verbo veritatis statui, quod a personis et canonicis extunc substituendis, idem juramentum fieri faceremus; quod qui facere noluerit, tandiu beneficio prebende careat, donec hujus nostre institutionis formam, sicut alii juraverunt se observaturum juret. Ut autem hec nostra donatio et institutio firmior in posterum habeatur, hujus rei donum per impositionem libri super altare B. Stephani fecimus, præsentibus Ascelino abbate Regniacensi, et Joanne abbate Rupium, et Gaufrido priore S. Eusebii, et tam personis quam canonicis S. Stephani fieri, ac ipsis presentibus omnes illos qui hoc juramentum aliquomodo infregerint, et huic institutioni contraire temptaverint: ego Alanus episcopus et predicti abbates, et alii sacerdotes ecclesie, vinculo anathematis innodamus. Actum est hoc solempniter in capitulo Autissiodorensi, anno Incarnationis Domini millesimo centesimo sexagesimo-sexto, pridie Kalendas maii, presentibus Ascelino abbate Regniacensi, Johanne abbate Rupium, Gaufrido priore S. Eusebii; et de canonicis ecclesie Sancti-Stephani, Petro archidiacono, Guillelmo decano, Rodulpho thesaurario, Stephano cantore, Roberto lectore, Regnaldo camerario, Germano succentore, et multis aliis.